Ņikita Jevpalovs
Ņikita Jevpalovs (s. 9. syyskuuta 1994 Riika, Latvia) on latvialainen jääkiekkoilija, joka pelaa NHL-joukkue San Jose Sharksin organisaatiossa. Hän pelaa lähinnä AHL-joukkue San Jose Barracudassa. Jevpalovs on pelipaikaltaan oikea laitahyökkääjä ja laukoo oikealta.
Jevpalovs aloitti jääkiekkoilun kotikaupungissaan Riiassa. Hän pelasi kauden 2009–2010 SK Riian B-nuorissa voittaen mestaruuden. Jevpalovs siirtyi kaudeksi 2010–2011 Pohjois-Amerikkaan GMHL-junioriliigan South Muskoka Shieldiin. Hän sijoittui tehoilla 48+43=91 liigan pistepörssissä kolmanneksi. Jevpalovs valittiin kauden päätteeksi GMHL:n parhaaksi hyökkääjäksi ja vuoden tulokkaaksi. Kauden 2011–2012 hän vietti kotimaassaan Venäjän nuorten sarja MHL:n HK Riiassa.
QMJHL-joukkueBlainville-Boisbriand Armada varasi Jevpalovsin 40. pelaajana . Hän siirtyi joukkueeseen kaudeksi 2012–2013, jossa ensimmäinen kausi toi 60 runkosarjaottelussa tehot 18+21=39 ja 15 playoff-ottelussa tehot 3+5=8. Kaudella 2013–2014 hän oli tehoilla 28+26=54 joukkueen toiseksi paras maalintekijä ja neljänneksi paras pistemies. Kevään 2013 pudotuspeleissä Jevpalovs oli tehoilla 10+6=16 Armadan paras maalintekijä ja jakoi sisäisen pistepörssin voiton Christopher Clappertonin kanssa. Kaudella 2014–2015 hän nousi joukkueen varakapteeniksi. Jevpalovs sijoittui tehoilla 49+51=100 koko QMJHL:n maalipörssissä toiseksi edellään vain Baie-Comeau Drakkarin Maxime St. Cyr ja hän jakoi pistepörssin toisen sijan Halifax Mooseheadsin Nikolaj Ehlersin kanssa edellään vain joukkuetoveri Danick Martel. Kevään 2015 pudotuspeleissä Jevpalovs oli Armadan paras syöttäjä viidellä syöttöpisteellään ja hän voitti joukkueen sisäisen tehotilaston lukemalla +1. Jevpalovs valittiin kauden päätteeksi QMJHL:n toiseen tähdistökentälliseen.
Tammikuussa 2015 Jevpalovs teki kolmivuotisen tulokassopimuksen San Jose Sharksin kanssa. Kauden 2015–2016 hän aloitti AHL-joukkue San Jose Barracudan vahvuudessa. Jevpalovsin tulokaskausi toi 60 runkosarjaottelussa tehot 5+9=14 ja kolmessa playoff-ottelussa yhden maalin. Hän pelasi osan kaudestaan myös ECHL-joukkue Allen Americansissa, jossa Jevpaļovs voitti kauden päätteeksi Kelly Cupin. Myös syksyn 2016 harjoitusleirin päätteeksi Sharks lähetti hänet Barracudaan.
Jevpalovs pelasi alle 20-vuotiaiden MM-kilpailuissa vuosina 2012 ja 2013, joista molemmissa turnauksissa hänet palkittiin Latvian yhtenä kolmesta parhaasta pelaajasta. Vuoden 2012 turnauksessa hän voitti joukkueensa sisäisen pistepörssin tehoilla 2+3=5. Jevpalovs palkittiin turnauksen Ruotsia vastaan pelatun avausottelun päätteeksi Latvian ottelun parhaana pelaajana. Vuoden 2013 turnauksessa hän toimi joukkueensa varakapteenina. Jevpalovs palkittiin Slovakiaa vastaan pelatun karsintasarjan ottelun päätteeksi Latvian ottelun parhaaksi pelaajaksi. Latvia putosi IA-divisioonaan vuoden 2014 turnaukseen, jossa Jevpalovs jatkoi joukkueen varakapteenina ja oli Latvian paras pistemies tehoilla 4+5=9. Turnaus päättyi hopeaan.
Jevpalovs pelasi myös alle 18-vuotiaiden MM-kilpailuissa vuonna 2012, jolloin hän toimi Latvian kapteenina. Latvian A-maajoukkueessa Jevpalovs on pelannut kolme ottelua ilman tehopisteitä. Hän teki A-maajoukkuedebyyttinsä 17. huhtikuuta 2015 Bergenissä Norjaa vastaan. Jevpalovs sai ottelussa yhden kahden minuutin jäähyn poikittaisesta mailasta.